LT Europos Sąjungos oficialusis leidinys C 220/18

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 220/10

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„FORMAGGELLA DEL LUINESE“

EB Nr.: IT-PDO-0005-0524-17.02.2006

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos duomenys.

1. Atsakinga valstybės narės institucija:

Pavadinimas: Ministero delle politiche agricole e forestali Adresas: Via XX Settembre 20 00187 Roma RM ITALIA Tel. +39 0646655104 Faks. +39 0646655306 El. paštas: saco7@politicheagricole.gov.it

2. Grupė:

Pavadinimas: Consorzio per la Tutela della Formaggella del Luinese Adresas: Registruotoji būstinė: Via Collodi 4 21016 Luino VA ITALIA Ufficio: Via Battaglia di San Martino 21030 Cuveglio VA ITALIA Tel. +39 3487811248 Faks. +39 033242907 El. paštas: info@consorzio-fdl.it Sudėtis: Gamintojai ir (arba) perdirbėjai ( X ) Kita ( )

3. Produkto rūšis:

1.3 klasė. Sūriai

4. Specifikacija:

(Reglamento (EB) Nr. 510/2006 4 straipsnio 2 dalyje nurodytų sąlygų santrauka)

4.1. Pavadinimas:

„Formaggella del Luinese“

4.2. Aprašymas:

Saugoma kilmės vietos nuoroda Formaggella del Luinese skirta pusiau kietam sūriui, pagamintam tik iš nenugriebto žalio ožkų pieno, pastarąjį koaguliuojant šliužo fermentu, ir brandintam ne trumpiau kaip 20 dienų.

Morfologinės savybės:

Forma– cilindras plokščiais šonais, skersmuo – 13–15 cm, svoris – 700–900g.

Išvaizda– natūrali minkšta žievė, gali būti šiek tiek pelėsio; minkštimas lankstus, standus, gali būti nedidelių skylučių.

Fizinės ir cheminės savybės: riebalų sausoje masėje– ne mažiau kaip 41 %, sausojo ekstrakto – ne mažiau 45 %. Vandens kiekis – ne daugiau kaip 55 %.

Mikrobiologinės savybės:

Daug mišrios pieno mikrofloros (kokai, lazdelės, homo arba hetero fermentai), esančios piene, aplinkoje, taip pat patenkančios per dauginimąsi.

Juslinės savybės:

Skonis salsvas, subtilus, malonus, nokinant tampa intensyvesnis. Kvapas ir aromatas – subtilūs, nokinant sūrį taip pat tampa intensyvesni. Sūris elastingas, drėgnas, minkštas ir gana tirpus. Minkštimo spalva – tolygi ir daugiausia balta.

4.3. Geografinė vietovė:

Visi Formaggella del Luinese gamybos etapai – nuo ožkų auginimo iki sūrio gamybos ir jo brandinimo, taip pat pieno melžimo etapas – vyksta šiaurinėje Varezės provincijos dalyje, dar vadinamoje priešalpine Varezės dalimi. Formaggella del Luinese gamybos vietovė apima toliau išvardytas Varezės provincijos komunas:

Agra, Arcisate, Azzio, Barasso, Bardello, Bedero Valcuvia, Besano, Besozzo, Biandronno, Bisuschio, Brebbia, Bregano, Brenta, Brezzo di Bedero, Brinzio, Brissago Valtravaglia, Brusimpiano, Cadegliano Viconago, Cantello, Casalzuigno, Cassano Valcuvia, Castello Cabiaglio, Caravate, Casciago, Castelveccana, Cittiglio, Clivio, Cocquio Trevisago, Comerio, Cremenaga, Cuasso al Monte, Cugliate Fabiasco, Cunardo, Curiglia con Monteviasco, Cuveglio, Cuvio, Dumenza, Duno, Ferrera di Varese, Gavirate, Gemonio, Germignaga, Grantola, Induno Olona, Lavena Ponte Tresa, Laveno Mombello, Leggiuno, Luino, Luvinate, Maccagno, Marchirolo, Marzio, Masciago Primo, Malgesso, Mesenzana, Montegrino Valtravaglia, Monvalle, Orino, Pino sulla Sponda del Lago Maggiore, Porto Ceresio, Porto Valtravaglia, Rancio Valcuvia, Saltrio, Sangiano, Travedona-Monate, Tronzano Lago Maggiore, Valganna, Varese, Veddasca, Viggiù.

4.4. Kilmės įrodymas:

Kiekvienas gamybos procesas prižiūrimas registruojant pradinius ir galutinius proceso produktus. Tokia priežiūra ir įrašymas į tam numatytus registrus, kuriuos tvarko už gyvulių augintojų, sūrio gamintojų ir brandintojų kontrolę atsakinga įstaiga, bei priežiūros įstaigai pateikiama pagaminto kiekio deklaracija padeda užtikrinti produkto atsekamumą. Pievos, ganyklos ir miškai turi būti įtraukti į kontrolės įstaigos tvarkomą sąrašą.

Kiekvienas gamybos procese dalyvaujantis darbuotojas pagal savo kompetenciją privalo specialiame registre nurodyti pristatytą SKVN žymimam sūriui tinkamo gaminti pieno kiekį, kilmę, Formaggella del Luinese gamybai tinkamo pieno kiekį, pagamintą vienetų skaičių, išdegintu įspaudu arba etiketėmis pažymėtų vienetų skaičių.

Kontrolės įstaiga vykdo visų fizinių ir juridinių į registrus įtrauktų asmenų kontrolę.

4.5. Gamybos būdas:

Kaip žaliava naudojamas nenugriebtas žalias ožkų pienas, gautas iš Camosciata delle Alpi, Nera di Verzasca, Saanen veislės ožkų arba Alpių regionui būdingų jų mišrūnių. Banda ganosi nuo 7 iki 8 mėnesių per metus ir minta ganyklų žole bei sausu pašaru, ruošiamu iš įvairių augalų, papildomu koncentratais. Per ganiavos sezoną, be natūraliai augančių augalų, tokių kaip paprastieji viržiai, pavasariniai lazdynų, uosių bei kaštonų lapai ir laukinės žolės, mityba papildoma koncentratais, o tam tikrais atvejais – sausais pašarais. Laikymo aptvaruose laikotarpiu daugiausia šeriama sausaisiais pašarais ir koncentratais.

Sausieji pašarai daugiausia gaunami iš slėniuose esančių ūkių, kurių pievos daugiausia daugiažolės, jose auga tokie augalai: Dactylis glomerata, Poa pratensis, Poa trivialis, Avenula pubescens, Trifoglium repens, Trifoglium pratenie. Silosu šerti draudžiama.

Prieš perdirbant pieną, jį reikia ne ilgiau kaip 30 valandų laikyti ne aukštesnėje kaip 4 °C temperatūroje. Po to įdedama fermentų ir šliužo fermento. Naudojami tik natūralūs arba atrinkti fermentai, kurie daugiausia sudaryti iš termofilinių pienarūgščių bakterijų, prireikus įdedant nedidelį mezofilinių štamų kiekį. Leidžiama naudoti tik natūralų veršelio šliužo fermentą. Koagulicija vyksta 32–34 °C temperatūroje nuo 30 iki 40 minučių. Kai konsistencija pasiekia vidutinį tirštumą, sutrauka susmulkinama iki kukurūzų grūdelių didumo gabaliukų. Masė dedama į 14 cm skersmens formas. Formoms leidžiama nuvarvėti per ne daugiau kaip 48 valandas laikant kambario temperatūroje ir jas apverčiant nuo 2 iki 5 kartų. Sūdoma sausai arba sūdyme, po to džiovinama kambario temperatūroje. Nokinama patalpose, kuriuose kontroliuojamas drėgnis būna 85–95 %, o didžiausia temperatūra neviršija 15 °C, arba rūsiuose esant natūraliam drėgniui ir temperatūrai. Nokinimo etapas trunka ne trumpiau kaip 20 dienų. Vietoj plieno ir maistinės plėvelės leidžiama naudoti ir varinius katilus, audinį bei medines lentynas. Groteles naudoti draudžiama.

4.6. Ryšys su geografine vietove:

Į Formaggella del Luinese gamybos teritorija patenka šiaurinė Varezės provincijos zona, dar vadinama priešalpine Varezės dalimi. Vietovė pasižymi sunkia prieiga, joje daugiausia miškų ir ganyklų. Visos aptariamos teritorijos morfologija prisiderinusi ir natūralios raidos būdu pakitusi dėl sėkmingai nuo labai senų laikų vystomos ožkų auginimo veiklos. Tai, kad visų slėnio pievų ir aplink kaimus esančių pievų šienas ir lengviausiai pasiekiamų šlaitų žolės naudojami žiemos pašarui, juose įrengtos laikinos pastogės (Casel), o Alpėse esančių pievų augalija maitinasi bandos, akivaizdžiai padarė didelį poveikį žemėtvarkai ir kraštovaizdžio išsaugojimui. Takų ir ganyklų takelių, vandens telkinių ir girdyklų, nakvynės vietų ir piemenims bei gyvuliams skirtų pastogių, įvairios augalijos vietų išsidėstymą ir pasiskirstymą iki šiol lemia ožkų ganiava. Vyrauja du svarbiausi būdingi klimato veiksniai. Pirmiausia, priešalpėms būdingas didelis lietingumas. Antra, vietos klimatas susijęs su Madžorės ežero termoreguliacine veikla, dėl kurios sušvelninami temperatūros pikai. Dėl šių dviejų veiksnių susidarė priešalpių tipo klimatas, pasižymintis gausiais krituliais ir nedideliais temperatūros svyravimais. Tokio tipo klimatas bei rūgštaus tipo dirvožemiai, smarkiai sąlygoja vietinės augmenijos savybes ir ypač natūralius floros vystymosi procesus. Žmonių veiklos silpnėjimas šiose zonose dar labiau paskatino, kad paplistų tokių prie aplinkos sąlygų prisitaikiusių rūšių augalai: melsvoji melvenė (Molinea coerulea), didžialapis šakys (Pteridium aquilinum), šluotinis raipstas (Cytisus scoparius), paprastasis viržis (Calluna vulgaris), karpotasis beržas (Betula pendula), paprastasis bukas (Fagus sylvatica), lazdynas, uosis bei kaštonas. Tradicinis bandos racionas būdavo sudarytas daugiausia iš įvairios nepagrindinės augmenijos, kurioje daugiausia krūmokšnių ir medžių. Šios rūšys iki šiol yra specifinė mitybos ypatybė. O pačiuose slėniuose vyrauja tipinės Arrhenatherum (žolių ir ankštinių augalų) daugiarūšės pievos, kurių šienas naudojamas pašarams.

Sūris Formaggella del Luinese gaminamas tik iš nenugriebto žalio kilmės vietos teritorijoje auginamų veislių ožkų pieno. Dėl pašarų įvairovės ožkų pienas įgyja ypatingas organoleptines savybes, kurios sūriui suteikia specifinį skonį ir malonų kvapą, ir pienui būdingą mišrią mikroflorą. Kaip rodo tam tikri tyrimai, iš dalies galutinio gaminio kvapas atsiranda tiesiogiai dėl ožkų suvartojamų augalų rūšių, kai kurios tipinės aromatinės augalų pasaulio molekulės atsiduria sūryje, tai įrodo glaudų ryšį su gamybos vietove.

Regiono gamintojai yra senos sūrių gamybos kultūros ir metodų, kurie matomos iš vietovei būdingų daugelio gaminių ruošimui naudojamų įrankių ir specialių technologijų, paveldėtojai. Tokį meistriškumą šio sektoriaus dalyviai išsaugojo, jis pasižymi sūrio gamybos kompetencija ir metodais, kurie regione žinomi dėl daugelio specialių sūrių gamyboje naudojamų įrankių, kurie laikomi būdingais regionui.

Iš senųjų ir toliau naudojamų sūrio Formaggella del Luinese gamybos metodų verta paminėti greitą sutraukimą (greičiau nei per valandą) naudojant šliužo fermentą ir smulkų sutraukos susmulkinimą. Iš tradicinių ir toliau sūrio Formaggella del Luinese gamyboje naudojamų įrankių galima paminėti sutraukoms smulkinti naudojamą įrankį lo spino arba kiaurasamtį (kuris seniau būdavo sudarytas iš pagrindinės medinės ašies, prie kurios būdavo pritvirtinti metaliniai ir variniai siūlai) ir įrankį la lira bei kitas priemones, kaip samčius su skylutėmis, padarytus iš supintų žolių, ir mažytes sūrių formavimui naudojamas medines formeles.

Nuo seniausių laikų ožkas tradiciškai augino šeimos, kurioms pieno perdirbimas tapo svarbiu pajamų šaltiniu. Gausūs istoriniai duomenys liudija, kad nuo XVII a. sūris Formaggella del Luinese žinomas kaip vietos sūrio gamybos tradicijos ir kulinarijos pavyzdys.

4.7. Kontrolės įstaiga:

Kontrolės institucija atitinka standartu EN 45011 nustatytas sąlygas.

Pavadinimas: CERTIPRODOP srl Adresas: Via del Macello 26 26013 Crema CR ITALIA Tel. +39 025514875 Faks. +39 0255193153 El. paštas: certiprodop@virgilio.it

4.8. Ženklinimas etiketėmis:

SKVN Formaggella del Luinese vartoti pateikiamas tik nepjaustytas ir paženklintas apskrita maistui skirto popieriaus etikete. Gamintojo ir nokintojo adresai turi būti nurodyti ant išorinio apskrito aukso spalvos kraštelio. Šių užrašų raidės turi būti mažesnės nei užrašo Formaggella del Luinese A.O.P. Be to, ant sūrio pado įspaudu išdeginamas logotipas, kuriame pavaizduota ožkos galva ir nurodytas gamintojo identifikavimo numeris. Logotipas sudarytas iš apskritimo, kurio išorinis kraštas aukso spalvos, o vidurys – raudonos spalvos. Vidurinėje raudonos spalvos dalyje juoda spalva pavaizduota ožkos galva su aukso spalvos varpeliu ant kaklo, ji apjuosta baltos spalvos užrašu „Formaggella del Luinese“.

(1) OL L 93, 2006 3 31, p. 12.